NY KURS: No kan SV skifte kurs i innvandringspolitikken. Partisekretær Kari Elisabeth Kaski er skeptisk: – Det er eit gode med fri flyt av arbeidskraft, seier ho.

SV

Med 83 dissensar i fyrsteutkastet får SVs partiorganisasjon nok å hengje fingrane i fram til landsmøtet neste vår.

Komiteen er delt i spørsmål som kor vidt utsleppsreduksjonar for klimagassar skal takast heime eller ute, og altså 82 andre små og store spørsmål.

– Målet er å vere den mest spanande staden for debatt på venstresida, seier Kari Elisabeth Kaski, partisekretær i SV.

– Tek programmet SV i noka ny retning?

– Dette programmet sparkar opp fleire nye debattar som vil gje klarare retningsval på landsmøtet 2017, meiner ho.

Eit av dei meir kontroversielle framlegga kjem frå eit mindretal i programkomiteen: «Redusere arbeidsinnvandringen til Norge i perioder med høy arbeidsløshet eller økonomisk krise.»

Dissensen, som er støtta av tre av ti i programnemnda, er eit klart brot med SVs rådande line i dag.

Avtroppande SU-leiar Nicholas Wilkinson sit i programnemnda og har stilt seg bak dissensen.

– I EØS-avtalen er det allereie lagt inn ein klausul som opnar for å avgrense arbeidsinnvandringa i krisetider. Så når EU, den fremste forkjemparen for fri arbeidsinnvandring, ser trongen for kontrollert arbeidsinnvandring, må i alle fall vi kunne meine det, seier Wilkinson.

– Når arbeidsløysa er høg, må vi stramme inn for å sikre norske arbeidarar framleis god løn, skikkelege faglege rettar og for å unngå tap av arbeidsplassar og læreplassar.

Programarbeidet i SV: • Tysdag denne veka presenterte SV sitt fyrsteutkast til nytt arbeidsprogram. • Partiet inviterer til debatt om programmet fram til hausten, og tek imot endringsframlegg fram til 15. september. • Etter innspelsfristen skal programkomiteen lage eit nytt programframlegg. • Endeleg arbeidsprogram blir vedteke på landsmøtet 16.–19. mars 2017.

– Meiner du at vi er der at Noreg burde redusere arbeidsinnvandringa no?

– Ja, det meiner eg. Eg jubla då SVs Kirsti Bergstø gjekk inn for det på Stortinget.

– Korleis trur du det vil bli motteke om Noreg vender seg til EU-landa og seier: «No må vi nesten avgrense arbeidsinnvandringa litt, fordi vi har ei arbeidsløyse på – hald dykk fast – 4,6 prosent»?

– Det vil nok ikkje bli godt motteke, men det bryr eg meg ikkje om. At EU-landa har styrt økonomien sin dårleg, er ikkje eit argument for at vi skal auke vår eiga arbeidsløyse.

Partisekretæren kritisk

Det er partisekretær Kari Elisabeth Kaski som svarer på vegner av SV-leiinga. Ho stør ikkje dissensen frå ungdomen.

– Dette er vel ikkje tradisjonell SV-politikk, Kaski?

– Nei, men vi har hatt utspel om det frå enkeltpolitikarar, så det er ingenting nytt i at folk i partiet meiner det.

– Kva meiner du sjølv?

– Eg er nok skeptisk. Eg skjønar intensjonen om å ikkje setje grupper opp mot kvarandre når det er få jobbar og å ta vare på norske standardar i arbeidslivet. Men eg opplever at det er eit gode med fri flyt av arbeidskraft.

Kva skjer med Schengen?

I mange år har SV hatt ei kritisk formulering mot Schengen-avtalen i sitt program. Avtalen sikrar i prinsippet fritt leide over landegrensene i store delar av Europa, men fører samstundes til felles yttergrensekontroll – mellom anna den hardt kritiserte grensekontrollen i Middelhavet og mot Tyrkia.

I det førebelse programmet er det inga formulering frå komiteen om Schengen-avtalen. I staden er det ein dissens – igjen frå SU-leiar Wilkinson – om å seie opp heile avtalen. Men grunngjevinga no er endra til å vere grensekontroll:

«Sikre kontroll med hvem som kommer til landet ved å forlate Schengen og gjeninnføre grensekontroll. Det vil gjøre det lettere å stanse gjengangarkriminelle som reiser til Norge.»

Det er altså Wilkinson, på vegner av SU, som står bak dissensen:

– Vi vil ta imot mange fleire asylsøkjarar og kvoteflyktningar enn i dag, så dette handlar ikkje om å gjere Noregs grenser strengare. Det vi ønskjer, er at folk skal identifisere seg når dei kryssar grensa. Grensekontroll vil gjere det vanskelegare for dei som reiser til Noreg for å gjennomføre vinningskriminalitet om og om igjen, seier Wilkinson.

– At vi vet kven som kjem og går, må vere eit minimumskrav for eit sikkert land.

Partisekretær Kaski er usikker:

– Eg er ambivalent til det. Eg er oppteken av å reise fritt i Europa, men Schengen-avtalen har mange sider ved seg som ikkje er så positive, seier ho.

politikk@klassekampen.no